ফের বোমাতঙ্ক দিল্লিতে!

ওয়েব ডেস্ক : ফের বোমাতঙ্ক (Bomb Threat) রাজধানীতে। এবার দিল্লি হাই কোর্টকে (Delhi High Court) বোমা মেরে উড়িয়ে দেওয়ার হুমকি দেওয়া হল। জানা যাচ্ছে, শুক্রবার একটি ইমেল (Email) পাঠিয়ে এই হুমকি দেওয়া হয়। এই খবর সামনে আসার পরেই আদালত চত্বরে নিরাপত্তা জোরদার করেছে দিল্লি পুলিশ।

জানা গিয়েছে, অন্যান্য দিনের মতো শুক্রবার হাইকোর্টে চলছিল একধিক মামলার শুনানি। এর পরে আচমকা পর পর শুনানি স্থগিত হয়ে যায়। তবে হঠাৎ কেন সব শুনানি বন্ধ হয়ে গেল, তা নিয়ে গুঞ্জন শুরু হয়েছিল। সূত্রের খবর, এর পরেই জানা যায় ইমেল পাঠিয়ে দিল্লি হাই কোর্টকে (Delhi High court) বোমা মেরে উড়িয়ে দেওয়ার হুমকি দেওয়া হয়েছে।

আরও খবর : আজ উপরাষ্ট্রপতি পদে শপথ নেবেন সিপি রাধাকৃষ্ণণ

দিল্লি পুলিশ সূত্রে খবর, ওই ইমেলে লেখা ছিল, বোমা রাখা হয়েছে হাইকোর্ট চত্বরে। তবে কোন জায়গায় তা রাখা হয়েছে তা উল্লেখ করা হয়নি। তার পরেই সব শুনানি বন্ধ রেখে গোটা কোর্ট চত্বর খালি করে দেওয়া হয়। তার পরেই ডেকে পাঠানো হয় বম্ব স্কোয়াডকে। ইতিমধ্যে তারা সেখানে গিয়ে তল্লাশি চালাচ্ছে বলে খবর।। এর পাশাপাশি কে বা কারা ইমেল করে বোমাতঙ্কের হুমকি দিল তা নিয়েও তদন্ত শুরু হয়েছে।

উল্লেখ্য, এই প্রথম নয়। চলতি বছর দিল্লির একাধিক স্কুল ও অন্যান্য জায়গাকে বোমা মেরে উড়িয়ে দেওয়ার হুমকি এসেছে। স্কুলের পাশাপাশি মুখ্যমন্ত্রীর কার্যালয়,মৌলানা আজাদ মেডিক্যাল কলেজ, লালকেল্লা ও কুতুব মিনারে বোমাতঙ্ক ছড়িয়েছে। তবে সব ক্ষেত্রেই সব হুমকি ছিল ভুয়ো। এর বিরুদ্ধে ব্যবস্থা নিচ্ছে পুলিশ। কিন্তু তা সত্বেও এই হুমকির প্রবণতা কমছে না। তবে হাই কোর্ট চত্বরে বোমাতঙ্কের (Bomb Threat) হুমকি আসল না ভুয়ো, তা নিয়ে ইতিমধ্যে তদন্ত শুরু করেছে পুলিশ।